|  |  |
| --- | --- |
| **ROKODELSKA PANOGA** | **Sitarstvo, ščetarstvo in žimarstvo** |
| **POVZETEK** | |
| Žimarstvo – obdelava in predenje žime – dlake raznih živali je ponujalo bistveno surovino za izdelavo žimnatih izdelkov in posledično zagotavljalo sitarsko in ščetarsko obrt. Sitarstvo obsega tkanje dna za sito iz konjske žime, ščetarstvo pa se ukvarja z izdelovanjem raznovrstnih ščetk, krtač, omel, čopičev in drugih izdelkov za človekovo osebno in splošno uporabo ter za uporabo v različnih gospodarskih dejavnostih in panogah. | |
| **OPIS PANOGE** | |
| Sitarstvo je rokodelska panoga izdelave sit, s katerimi se trdno snov loči od tekočine in poltekočine ter grob material od drobnega. Sita se uporabljajo v mlinarstvu, kemični, papirniški in prehranski industriji, gradbeništvu, rudarstvu, gospodinjstvu ter pri izdelovanju glasbil in lovnih naprav. V preteklosti so jih izdelovali iz konjske žime, in sicer vse od 16. do sredine 20. stol., zlasti v vaseh med Kranjem in Škofjo Loko: v Stražišču, Bitnjah, Gorenji Savi, na Šmarjetni gori itd.  Sita so tkali na statvah. Ker je žima krajša in drugačna od lanene niti, priprava osnove in tkanje zahtevata posebne postopke in orodje. Sita so izdelovale družine, ki niso imele dovolj zemlje za preživljanje. Žimo so jim priskrbeli sitarski podjetniki, založniki. Mnogi med njimi so s tem poslom zelo obogateli in si za zasluge pri trgovini s siti in napredovanju sitarstva pridobili celo plemiški naziv. Trgovci so večino sit prodali v tujino, v druge avstrijske, ogrske in nemške dežele, Italijo, Francijo, Rusijo, Španijo, na Nizozemsko, celo v Afriko in Malo Azijo, precej pa so jih pokupili tudi Ribničani in z njimi krošnjarili po slovenskih in sosednjih deželah. Sita iz konjske žime so bila znana po vsej Evropi.  Sredi 19. stoletja je posel upadel, izdelovanje sit je postajalo dopolnilna dejavnost samskih članov kmečkih družin, žimo pa so predelovali za tapeciranje in polnjenje posteljnih vložkov (žimnic). Leta 1907 je bila v Stražišču ustanovljena Sitarska in žimarska zadruga, ki je omogočila podaljšanje izdelovanja sit do 60. let 20. stol., ko je dejavnost popolnoma izumrla. Konkurenca cenejših žičnatih sit in sit iz umetnih vlaken ter zaposlovanje sitarjev v tovarnah sta prenehanje dejavnosti še pospešila. V nekaterih muzejskih in zasebnih zbirkah hranijo orodje za pripravo žime in izdelovanje sit ter različna sita. Sitarska dediščina v Sloveniji, še zlasti barvasta sita, je edinstvena evropska dediščina. Živo pisana sita številnih karirastih in križastih vzorcev so iz rumene, rdeče, oranžne, bele, črne in rjave žime.  Sitarji so izdelovali zelo raznovrstna sita, ki so se razlikovala po barvnem vzorcu, velikosti, obliki, gostoti, številu hkrati vtkanih in navlečenih žim in namembnosti. Sita so bila velika od 9 col (24 cm) pa tja do 19 col (50 cm); lahko so bila okrogle, kvadratne ali pravokotne oblike. Gostota sit je bila odvisna od namembnosti. Najgostejše sito je bilo tako gosto, da je držalo vodo. Navlekli in tkali so lahko tudi po osem žim hkrati, na primer pri izdelavi sit za pretlačevanje sadja in mesa, od eno do tri žime pri mlinskih sitih, sicer pa po eno žimo, izjemoma dve pri sitih za sejanje moke. Sita so izdelovali tudi za sejanje popra, žafrana, za uporabo v lekarnah, pivovarnah itd.  V Gorenjskem muzeju hranijo več kot sto kosov raznega orodja, naprav in pripomočkov za pripravo žime in izdelavo sit ter 22 sit. Večina sit je za sejanje moke, eno pa je služilo pretlačevanju sadja ali zelenjave. Taka sita so bila običajno tkana iz po več žim hkrati, da so zdržala pritisk *pasirke*. Slovenski etnografski muzej hrani zbirko žimnatih sit oz. tkanih sitarskih dnov ter model sitarskih statev iz prve pol. 19. stol. in pomanjšani model sitarskih statev.  Tudi ščetarstvo je za izdelavo izdelkov – ščetk, krtač, omel, pleskarskih čopičev … – uporabljalo spredeno žimo. Danes so naravne materiale zamenjali večinoma umetni. Z ozirom na način proizvodnje je ščetarstvo znano kot domača dejavnost, obrt in industrija. Ščetarska proizvodnja se deli na dve vzporedni, med seboj tesno povezani dejavnosti – na izdelavo lesnih osnov za ščetke in čopiče in na ščetarstvo v ožjem pomenu, ki vključuje pripravo ščetarskih materialov ter postopke izdelave končnih izdelkov. Slovenski etnografski muzej hrani fotografsko dokumentacijo o ščetarski obrti in proizvodnji ščetarskega mojstra Petra Nagliča in tovarni bratov Naglič (30. leta 20. stol.) iz Šmarce pri Kamniku ter posamezne muzejske predmete. | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Za izvajanje sitarstva so potrebna specifična znanja izdelovanja; ta obrt je na Slovenskem izumrla, do prenosa znanj ne prihaja več. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga ni vpisana v nacionalni Register nesnovne kulturne dediščine, ker je izumrla. |
| **Vidik identitete in prepoznavnosti** | Za to panogo je ohranjene le nekaj literature, dediščino te obrti ohranjajo v Gorenjskem muzeju. |
| **Vidik družbenega in gospodarskega napredka** | Panoga je izumrla, zato ne more imeti gospodarske vloge. Ima pa še vedno družbeni pomen, pomen kulturne dediščine ter identitete kraja. |
| **Vidik učinkov na medgeneracijsko povezovanje in vseživljenjsko učenje** | Zaradi izumrtja panoge ni mogoče medgeneracijsko povezovanje in vseživljenjsko učenje, lahko pa bi panogo obudili in začeli izobraževanje na tem področju v Gorenjskem muzeju, kjer imajo ohranjeno veliko potrebnih vsebin in predmetov. |
| **Vidik učinkov na turizem** | Učinke na turizem bi lahko merili le z vidika muzejskih predstavitev. |
| **Viri in literatura** | <https://www.gorenjski-muzej.si/razstave-in-dogodki/zbirke/sita-iz-konjske-zime/>  <https://kulturnadediscina.si/about/sitarstvo/>  Tatjana Dolžan Eržen, Helena Rant, Sita – zakladnica črtastih in karirastih vzorcev: Gorenjski muzej, 2007.  Rant, Helena, Bajželj, Anton: Sitarski priročnik (elektronski vir): navodila za izdelavo žimnatega sita. Kranj: Gorenjski muzej, 2014, 62 str.  Naško Križnar, Iz življenja stražiških sitarjev, Univerza v Ljubljani, Filozofska fakulteta, Oddelek za etnologijo in kulturno antropologijo.    Katarina Kebe – Arzenšek, Sitarstvo na Gorenjskem: Tehniški muzej Slovenije, 1967.  Matjaž Šporar  <https://www.kamra.si/digitalne-zbirke/scetarska-dejavnost/> (dostop 12. 7. 2022)  <https://www.etnomuzej.si/sl/search/google/%C5%A1%C4%8Detarstvo> (dostop 30. 8. 2022)  Andrej Dular  <https://www.etno-muzej.si/sl/model-sitarskih-statev-in-zimnato-sito-polizdelek-t-i-sitasto-dno> (dostop 30. 8. 2022) |